མྱུར་མཛད་མ།

མྱུར་མཛད་མ་བཞུགས་སོ། །

༄༅། །ཧཱུཾ་མྱུར་མཛད་སྤྱན་རས་གཟིགས་ལ་ཕྱག་འཚལ་ལོ། །

ཞབས་གདུབ་དང་བཅས་བི་ནཱ་ཡ་ཀ་ནན། །

ནག་པོ་ཆེན་པོ་སྟག་གི་ཤམ་ཐབས་ཅན། །

ཕྱག་དྲུག་སྦྲུལ་གྱི་རྒྱན་གྱིས་རྣམ་པར་བརྒྱན། །

གཡས་པ་གྲི་གུག་བར་བ་འཕྲེང་བ་འཛིན། །

ཐ་མ་ཌ་མ་རུ་ནི་དྲག་ཏུ་འཁྲོལ། །

གཡོན་པ་ཐོད་པ་དང་ནི་མདུང་རྩེ་གསུམ། །

དེ་བཞིན་ཞགས་པ་བཟུང་ནས་འཆིང་བར་བྱེད། །

དྲག་པོའི་ཞལ་ནས་མཆེ་བ་རྣམ་པར་གཙིགས།།

སྤྱན་གསུམ་དྲག་པོའི་དབུ་སྐྲ་གྱེན་དུ་འབར། །

དཔྲལ་བར་སིནྔྷུ་ར་ཡིས་ལེགས་པར་བྱུགས། །

སྤྱི་བོར་མི་བསྐྱོད་རྒྱལ་བོའི་རྒྱས་བཏབ་བརྟན། །

ཁྲག་འཛག་མི་མགོ་ལྔ་བཅུའི་དོ་ཤལ་ཅན། །

རིན་ཆེན་ཐོད་སྐམ་ལྔ་ཡིས་དབུ་ལ་བརྒྱན། །

ཤིང་ལས་བྱོན་ནས་གཏོར་མ་ལེན་མཛད་པའི། །

དཔལ་ལྡན་ཕྱག་དྲུག་པ་ལ་ཕྱག་འཚལ་ལོ། །

སངས་རྒྱས་བསྟན་པ་གཉན་པོ་བསྲུང་བ་དང༌། །

དཀོན་མཆོག་དབུ་འཕང་གཉན་པོ་བསྟོད་པ་དང༌། །

བདག་ཅག་དཔོན་སློབ་འཁོར་དང་བཅས་རྣམས་ཀྱི། །

རྐྱེན་ངན་བར་ཆད་ཐམས་ཅད་ཞི་བ་དང༌། །

ཅི་འདོད་དངོས་གྲུབ་མྱུར་དུ་སྩལ་ཏུ་གསོལ། །

ཧཱུཾ བླ་མ་མགོན་པོ་དབྱེར་མེད་ལ། །

བདག་ནི་གུས་པས་སྐྱབས་སུ་མཆི། །

བདག་སོགས་སེམས་ཅན་ཐམས་ཅད་ཀྱིས། །

ཉོན་མོངས་མ་ལུས་སེལ་བར་ཤོག།

མགོན་པོ་བླ་མ་དབྱེར་མེད་ལ། །

བདག་ནི་གུས་པས་སྐྱབས་སུ་མཆི། །

བདག་སོགས་སེམས་ཅན་ཐམས་ཅད་ཀྱིས། །

བར་ཆད་མ་ལུས་སེལ་བར་ཤོག།

དགེ་བ་འདི་ཡིས་ཚེ་རབས་ཀུན་ཏུ་བདག།

རྒྱལ་བའི་དམ་ཆོས་མ་ལུས་འཛིན་པ་དང་། །

དེ་ཡི་འགལ་རྐྱེན་སེལ་ཞིང་མཐུན་རྐྱེན་བསྒྲུབ། །

བླ་མ་མགོན་པོ་དབྱེར་མེད་འགྲུབ་གྱུར་ཅིག